**Szabóky Adolf Szakképzési Ösztöndíj tájékoztató a 2022/2023-as tanév I. félévéhez**

**Tisztelt Kedvezményezettek!**

Figyelemmel a Szabóky Adolf Szakképzési Ösztöndíj kapcsán közelgő elszámolási és igénylési időszak kezdetére, az alábbiakról tájékoztatjuk Önöket.

A Szabóky Adolf Szakképzési Ösztöndíjról szóló 252/2016. (VIII. 24.) Korm. rendelet (a továbbiakban: Kormányrendelet) 2016.09.02. és 2020.02.15. között volt hatályban.

**A szakképzésről szóló 2019. évi LXXX. törvény**(hatályba lépés napja: 2020. január 1.) **az alábbiakról rendelkezik:**

**XXIII. FEJEZET ÁTMENETI RENDELKEZÉSEK**

125. § [*A szakképzés megszervezésére vonatkozó szabályozási átmenet*]

(1) Az Nkt. e törvény hatálybalépését megelőző napon hatályos rendelkezései szerinti

a) szakgimnáziumi nevelés-oktatást technikumban,

b) szakközépiskolai nevelés-oktatást szakképző iskolában

kell kifutó jelleggel megszervezni.

(2) A tanuló tanulói jogviszonyára 2020. szeptember 1-jétől – a (3)–(5) bekezdésben meghatározott kivétellel – e törvény rendelkezéseit kell alkalmazni.

(3) **A 2020. május 31-ét megelőzően létesített tanulói jogviszony és a tanulói jogviszonyból fakadó, vagy arra tekintettel jogszabály alapján a tanulót megillető, illetve terhelő jogok és kötelességek teljesítése tekintetében** – a 2019/2020. tanévben az Nkt. e törvény hatálybalépését megelőző napon hatályos rendelkezései szerinti szakgimnázium nyelvi előkésztő évfolyamán, illetve szakközépiskola előkészítő évfolyamán részt vevő tanuló kivételével – **az Nkt., a szakképzésről szóló 2011. évi CLXXXVII. törvény (a továbbiakban: régi Szkt.) és a szakképzési hozzájárulásról és a képzés fejlesztésének támogatásáról szóló 2011. évi CLV. törvény és más jogszabály e törvény hatálybalépését megelőző napon hatályos rendelkezéseit kell alkalmazni**

a) a tanuló tanulmányai befejezésére,

b) a gyakorlati képzésben tanulószerződéssel való részvételre,

c) a szintvizsga és az érettségi vizsga megszervezésére és teljesítésére, valamint

**d) a tanuló juttatásaira.**

**Fentiek értelmében, azon tanulók, akik 2020. május 31-ét megelőzően létesítettek tanulói jogviszonyt, kifutó jelleggel továbbra is jogosultak lehetnek Szabóky Adolf Szakképzési Ösztöndíjra a Kormányrendelet rendelkezéseit figyelembe véve.**

**A 2022.02.01-2022.08.31. közötti időszakra igényelt támogatások elszámolását érintő információk**

A 2022.02.01-2022.08.31. közötti időszakra igényelt támogatások elszámolási adatlapjainak benyújtása **2022. szeptember 1-től 15-ig lehetséges.**

**Az elszámolás feltételei az alábbiak:**

* a tanulók részére kifizetett ösztöndíj (feltétel, hogy a folyósítása a Korm. rendeletben meghatározott hónap 28-áig megtörténjen),
* felzárkóztatási többletmunkáért járó díj és járulékai 2022. augusztus 31-ig kifizetett összege,
* lebonyolítási költségtérítés 2022. augusztus 31-ig kifizetett összege.

A tanulók részére szabályszerűen kifizetett, elszámolható ösztöndíj összegének 2%-a illeti meg az intézményt, mint lebonyolítási költségtérítés.

Ebből az összegből kell fedezni az ösztöndíj folyósításának banki költségeit, és a fennmaradó összeg használható fel az ösztöndíj folyósításával közvetlenül összefüggő dologi kiadások (irodaszer, postaköltség, toner stb.), valamint a feladat elvégzésével megbízott dolgozó személyi kifizetéseire és járulékára.

A feladat elvégzésével megbízott dolgozó megbízási díjának és járulékának utólagos, az elszámolási időszakot követő elszámolására nincs lehetőség. Amennyiben a lebonyolítási költséget személyi kifizetésre kívánják felhasználni, az ehhez szükséges megbízási szerződéseket az igénylési időszak első hónapjában szükséges megkötni. A szerződéseket keretszerződés formájában érdemes elkészíteni, melybe szükséges belefoglalni, hogy a kollégák díjazása hogyan kerül megállapításra. A kollégák adott havi feladatellátását mindig az adott havi ösztöndíj kiutalás 2%-ából – a banki költség levonását követően – szükséges folyósítani.

Valamennyi kiadás esetében kizárólag a támogatási időszak alatt lebonyolított kifizetések (jelen esetben 2022.02.01. - 2022.08.31. közötti időszak) számolhatók el.

**A 2022. augusztus 31-ét követő kifizetések az elszámolásban nem szerepeltethetők, az azok fedezetéül szolgáló összeget a következő igénylési időszakban pótigény keretében lehet igényelni.**

Amennyiben az elszámolás során visszafizetendő különbözet keletkezik, a maradvány összege levonásra kerül a 2022.09.01-2023.01.31-i időszakra megigényelt támogatási összegből, ebben az esetben a maradvány összegével csökkentett támogatási összeg kerül folyósításra az NSZFH részéről.

**Az adott tanévre vonatkozó hiány-szakképesítéseket tartalmazó szakmaszerkezeti döntések:**

* a 2014/2015-ös tanévre vonatkozó szakmaszerkezeti döntésről és a 2014/2015-ös tanévben induló képzésekben szakiskolai tanulmányi ösztöndíjra jogosító szakképesítésekről, valamint egyes szakképzési és felnőttképzési tárgyú kormányrendeletek módosításáról szóló 562/2013. (XII. 31.) Korm. rendelet 5. melléklete
* a 2015/2016-os tanévre vonatkozó szakmaszerkezeti döntésről és a 2015/2016-os tanévben induló képzésekben szakiskolai tanulmányi ösztöndíjra jogosító szakképesítésekről szóló 13/2015. (II. 10.) Korm. rendelet 5. melléklete
* a 2016/2017. tanévre vonatkozó szakmaszerkezeti döntésről és a 2016/2017. tanévben induló képzések tanulmányi ösztöndíjra jogosító szakképesítéseiről szóló 297/2015. (X. 13.) Korm. rendelet 5. melléklete
* a 2017/2018. tanévre vonatkozó szakmaszerkezeti döntésről és a 2017/2018. tanévben a Szabóky Adolf Szakképzési Ösztöndíjra jogosító szakképesítésekről szóló 317/2016. (X. 25.) Korm. rendelet 5. melléklete
* a 2018/2019. tanévre vonatkozó szakmaszerkezeti döntésről és a 2018/2019. tanévben a Szabóky Adolf Szakképzési Ösztöndíjra jogosító szakképesítésekről szóló 353/2017. (XI. 29.) Korm. rendelet 5. melléklete
* a 2019/2020. tanévre vonatkozó szakmaszerkezeti döntésről és a 2019/2020. tanévben a Szabóky Adolf Szakképzési Ösztöndíjra jogosító szakképesítésekről szóló 21/2019. (II. 25.) Korm. rendelet 5. melléklete

**Az egyes szakképesítések tekintetében megszerzett jogosultságok megfeleltetése az alábbi rendeletekben olvasható:**

* 19/2012. (VIII. 28.) HM rendelet a honvédelemért felelős miniszter ágazatába tartozó szakképesítések szakmai és vizsgakövetelményeinek kiadásáról
* 27/2012. (VIII. 27.) NGM rendelet a nemzetgazdasági miniszter hatáskörébe tartozó szakképesítések szakmai és vizsgakövetelményeiről
* 12/2013. (III. 29.) NFM rendelet a nemzeti fejlesztési miniszter ágazatába tartozó szakképesítések szakmai és vizsgakövetelményeiről, valamint egyes, szakmai és vizsgakövetelmények kiadásáról szóló miniszteri rendeletek hatályon kívül helyezéséről
* 20/2013. (V. 28.) BM rendelet a belügyminiszter ágazatába tartozó szakképesítések szakmai és vizsgakövetelményeiről, valamint egyes, szakmai és vizsgakövetelmények kiadásáról szóló miniszteri rendeletek hatályon kívül helyezéséről
* 37/2013. (V. 28.) EMMI rendelet az emberi erőforrások minisztere ágazatába tartozó szakképesítések szakmai és vizsgakövetelményeiről
* 41/2013. (V. 28.) VM rendelet a vidékfejlesztési miniszter hatáskörébe tartozó szakképesítések szakmai és vizsgakövetelményeiről, valamint egyes, szakmai és vizsgakövetelmények kiadásáról szóló miniszteri rendeletek hatályon kívül helyezéséről

**Benyújtandó dokumentumok:**

* 2 db elszámoló adatlap (2022. február 1. - 2022. augusztus 31.)
* 2 db igénybejelentő adatlap (2022. szeptember 1. – 2023. január 31.)
* 2 db Köztartozás mentességi és teljességi nyilatkozat

Amennyiben a Kedvezményezett adataiban változás történt, kérjük, hogy az elszámolások, illetve igénylések benyújtásakor az esetleges változásokról írásban szíveskedjenek tájékoztatást nyújtani a kapcsolódó dokumentumok benyújtásával egyidejűleg.

A mellékelt adatlapokat aláírva, lebélyegezve a szabokyosztondij@nive.hu e-mail címre Excel és aláírással ellátott szkennelt formátumban, valamint postai úton a 1437 Budapest, Pf. 761. címre is szíveskedjenek a fenti határidőig megküldeni, a borítékon a támogatási szerződés számának feltüntetésével.

2022. augusztus

Nemzeti Szakképzési és Felnőttképzési Hivatal